- Mehed on sead – mis selle tunde taga päriselt peitub?
- Mida suuremad žestid on alguses, seda karmimalt see Kolgata tee pärast kulgeb.
- Õnneliku suhteni jõuame tihti õnnetutest suhetest õppimise teekonna kaudu.
Miks osa suhteid on nii õnnetud, et neid on lausa raske taluda? Kas me üldse peame neid taluma? Ja miks meil on kalduvus otsida kehva suhte asemele uus ja veel hullem?
Pamela Maran jagab väga siiralt mitut valusat suhtekogemust ja mida ta nende kaudu teada sai. «Iga raske suhe tuleb inimese ellu põhjusega,» usub Pamela. «Me avastame endas tänu sellele midagi, milleni me ilma kunagi ei jõuaks.» Hoolimatu ja maha suruv partner õpetab hoopis oma tugevusest aru saama ja piire paika panema.
Süveneme õnneliku suhte valemisse. See koosneb päris konkreetsetest asjadest, need on näha juba suhte alguses. Halva suhte kaudu õpime mõistma, milline on meie jaoks õnnelik suhe ning selleni jõudma. Ja see võib toimuda isegi arengu kaudu sellessamas suhtes. Räägime ka maskidest, aususest ning julgusest. «Hästi valus on olla päris!» Miks?
Kas õnnelikud on need suhted, kus pole konflikte? Või hoopis need, kus inimesed julgevad olla päris? Sellised partnerid julgevad öelda välja ka selle, mis ei meeldi, ning paratamatult tekitab see konflikte.
Halb suhe on hea suhe
Pamela Maran räägib väga avameelselt ja siiralt oma isiklikest rasketest suhtekogemustest, mis tegid küll palju haiget, aga olid vajalikud. See õrn, habras ja sisemiselt tugev naine usub, et iga halb suhe on tegelikult hea suhe, kui seda õigesti mõista. Aga kuidas mõista? Need tööriistad ja lahendused ongi selles osas peidus.
«Mina usun sellesse, et suhe, milles me oleme, on mõnes mõttes meile ette antud,» sõnab Pamela Maran mõtlikult. «Nimetame seda kas karmaks või saatuseks.» Kuid ta rõhutab kohe, et see ei tähenda, nagu oleks valus suhe kuidagi inimese enda süü või viitaks sellele, et ta on kuidagi arengus taga – üldse mitte! «Kui sul on raske suhe, siis see pole karistus, vaid eluetapp, mis tuleb läbi teha, või ülesanne, mis tuleb ära teha. Võib-olla on raske suhe antud sulle selleks, et õppida enda eest seisma, kuulama oma südame häält ja arendada kaastunnet ja mõistmist nende vastu, kes on väga keerulised isiksused.»